Werkloosheid in Vrystaat kommerwekkendWerkloosheid in die Vrystaat is aan die toeneem en die politieke wil bestaan nie by die ANC om die groeiende probleem aan te spreek nie, het die VF Plus in ŉ verklaring gesê. Volgens Statistieke Suid-Afrika se kwartaallikse werksmag-opname wat Dinsdag uitgereik is, het die werkloosheidspersentasie in die Vrystaat met 1.6 % vir opeenvolgende kwartale toegeneem. Dit is die hoogste van al die provinsies. Werkloosheid in dié provinsie het van 32.8% in die eerste kwartaal vanjaar tot 34.4% in die tweede kwartaal toegeneem en daar is 26 000 minder werkgeleenthede. Tammy Wessels, VF Plus-LP, het gesê hierdie toename moet voor die deur van die ANC-regering in dié provinsie gelê word as gevolg van die onsekerheid van wanbestuur en die ongunstige werkstoestande wat dié party se uitsprake skep. “Werkgeleenthede net in die Vrystaatse landbousektor het met 22.3% afgeneem. Roekelose en ondeurdagte uitsprake oor grondonteiening vir goedkoop politieke gewin en die algehele gebrek aan ondersteuning en behoorlike bestuur in die sektor dra by tot hierdie ongunstige toestande,” het Wessels bygevoeg. “Die Vrystaatse regering, onder leiding van premier Sisi Ntombela, behoort werkskepping as sy eerste prioriteit te ag. Goedkoop politiekery, eie- en partygewin en ander verkeerde prioriteite moet dringend uit die weg geruim word.”